Maatskaplike werkers as hoopdraers vereerMagda de Man van die Wes-Rand- en Vaaldriehoek-streek. (Foto: verskaf) “Dapper, toegewyd, empaties, roepingsgedrewe, steunpilaar, waagmoed, deursettingsvermoë … Dit is maar enkele woorde wat die maatskaplike werker en professie omskryf, maar dikwels gaan die impak wat hierdie edele beroep op individue, gesinne en gemeenskappe het, ongesiens verby.” Só sê Christia Potgieter, hoof van Solidariteit Helpende Hand se afdeling vir maatskaplikewerkdienste. Internasionale maatskaplikewerkdag word vandag (21 Maart) gevier en om dié dag te herdenk, het Helpende Hand hande met Solidariteit se beroepsnetwerke gevat om hulde aan hierdie onbaatsugtige werkers te bring. Altesaam 11 maatskaplike werkers van oor die land heen is vandeesweek met die hoopdraerstoekennings vereer. Dit is die tweede keer wat dié toekennings uitgedeel word om meer erkenning aan maatskaplike werkers se passie vir die beroep ondanks moeilike omstandighede te gee. “Om ’n maatskaplike werker te wees, verg baie meer as om ’n paar take gedurende kantoorure te verrig,” sê Christia. “Maatskaplike werkers speel ’n noodsaaklike rol om gesonde gemeenskappe te bou en hierdie dikwels ondankbare beroep is daarop gerig om mense in nood te ondersteun, weerloses te beveilig, en te veg teen maatskaplike ongeregtighede.” Ramona van der Spuy van die Gauteng-streek. (Foto: verskaf) Bianca Smit van Solidariteit se beroepsnetwerke sê hierdie toekenning vereer maatskaplike werkers op die regte wyse vir die werk wat hulle doen. “Hulle bring hoop waar ellendige toestande heers. Maatskaplike werkers is die lig in iemand se donker. Hulle is nie net ligdraers in die gemeenskap nie, maar ware hoopdraers. Baie geluk aan die Hoopdraers vir 2023,” sê Bianca. Volg die veldtog op Solidariteit Helpende Hand se Facebook-blad, Instagram en webwerf.